钦定古今图书集成/明伦汇编/官常典/第402卷 > 许誉卿
## 钦定古今图书集成/明伦汇编/官常典/第402卷 > 许誉卿

按《明外史》本传：“誉卿，字公实，华亭人。万历四十四年
进士。授金华推官。天启三年，征拜吏科给事中。疏言
锦衣世职，不当滥畀保姆奄尹织造。中官李实诬劾
苏州同知杨姜侵抚按职，中旨谓姜贿誉卿，出疏，将
重谴。辅臣力救，停俸半年。寻力谏立枷非法，不听。杨
涟劾魏忠贤，誉卿亦抗疏极论，略言：忠贤大逆不道，
跋扈无礼。皇上试取涟疏一审阅之，视汉之朋结赵
娆，唐之势倾中外，宋之典兵矫诏、谋间两宫者何异？
忠贤殆合侯览、王甫、王守澄、仇士良、童贯、梁师成、任
守忠诸奸而为一人，其僭拟陵寝乘舆，则又汉、唐、宋
所未见。臣敢继涟之后，昧死上言，乞毅然乾断，割恩
正法。”疏入，忠贤怒甚。已，复陈时弊，言：“内阁为政本重
地。今票拟大权，拱手授内廷，每有传谕，动成哄市。丝
纶之体扫地，中旨之焰薰天。在廷诸臣，谴责接踵，万
燝且杖死矣。厂卫人犯，一奉打问之旨，五毒备施。迩
复用立枷，士民槁项而毙者不知凡几。乃又行数十
年不行之廷杖，至流毒缙绅，岂所以昭君德哉？宦官
不许典兵，祖制也。今禁旅日繁，内操未罢，聚虎狼于
萧墙之内，逞金革于禁闼之中，不为早除，必贻后患。”
疏奏，忠贤益怒。会逐赵南星、高攀龙，誉卿偕同列论
救，遂镌秩归。崇祯元年，起兵科给事中。时屡诏起废，
而当事者悉忠贤遗党，多方沮抑。誉卿力争已，极论
魏广微罪。乞榜示朝堂，褫其逆魄。从之。杨镐、王化贞
未伏辜，东江大将毛文龙拥兵登、莱索饷。誉卿并劾
奏南京给事中陈尧言劾尚书王永光“附逆珰，不当
正铨席。”帝切责尧言，敕言官入告，不得据。风闻，誉卿
抗疏力争。已，复陈五事，规切廷臣甚至。都给事中薛
国观以尝附忠贤，恐京察被黜，力讦誉卿及同官沈
惟炳为东林主盟，结党乱政。誉卿上疏自白，即自引
去。七年起故官，历工科都给事中。明年正月，流贼陷
颍州，逼凤阳。誉卿虑其犯皇陵，乞急调五千人防御。
疏入而凤阳已陷，皇陵毁焉。誉卿痛愤，直发本兵张
凤翼固位失事及内阁温体仁、王应熊玩寇速祸之
罪，言“贼在秦、晋时，早设总督，遏其渡河，祸止西北一
隅耳。”乃侍郎彭汝楠避不肯行。又恐别推一人，则枢
贰无色，百计沮挠。尚书凤翼嗫嚅不敢言。有诘之者，
凤翼曰：“政府不欲设也。”及贼入楚、豫，人言交攻，不得
已议设侍郎汪庆百，又避不肯行。乃推极边之陈奇
瑜，致鞭长不及，酿成今日之祸。非枢臣之固位失事
乎？流寇发难已久，枢臣因东南震邻，始有淮抚操江
移镇之疏，识者已恨其晚。及奉旨，则曰：“不必移镇。臣
观各地方稍有兵力，贼即不敢轻犯。凤阳何地？使巡
抚早移，岂有今日？今枢臣以曾请移镇借口，抚臣以
不必移镇为词，则辅臣欲讳，玩寇速祸，其可得哉？祈急正诸误国罪，少慰祖宗在天之灵！”帝以苛求责之，
誉卿复上疏极论，帝仍不问。当是时，言官吴履中等
交章劾体仁、应熊，帝慰留二人。誉卿上言：“今辅臣朝
人暮出，日取刑名、钱糓琐事批答，而理乱安危，绝无
一言。且交相赞美，恬不为怪。甲被论，乙拟温旨留之；
乙被论，甲拟温旨留之。不曰忠悃，则曰荩画；不曰绝
私奉公，则曰弘济时艰。不知时事至此，忠荩安在？而
奉公济艰者又何事也？皇上方下罪己之诏，辅臣反
得侈口称颂乎？”帝仍不问。誉卿又上言曰：“皇上临驭
有年，法无假贷。自庶僚以至大僚，谴责时闻。乃独于
误国辅臣不一致问。臣三疏入告，无一语请罢斥。盖
以黜陟功罪，听宸衷独断，而进退廉耻，听辅臣自裁。
两月以来，辅臣安意入直，退食委蛇。今巡抚杨一鹏、
巡按吴振缨已下诏狱矣。辅臣未尝席槁待罪，谓可
超然事外乎？昔年刘鸿训、钱龙锡有罪，相继遣戍，岂
今日顿废国法？”帝终不听。誉卿在天启时，谢陞方为
文选郎。及是陞长吏部，而誉卿犹滞垣中，以资深当
擢京卿。升希体仁意，出之。南京大学士文震《孟愠》语
侵陞，升亦愠。适山东布政使劳永嘉贿营登莱巡抚，
主给事中宋之普，家陞等列之举首，为给事中张第
元所发。帝以诘陞言路，因欲攻陞及都御史唐世济。
誉卿以世济恃体仁，恶尤甚，当先去之。会给事中姚
思孝将劾世济两人，因置陞不劾，而御史张缵曾又
独劾陞。升疑出誉卿及震孟意，之普又构之陞。先是，
福建布政使申绍芳亦欲得登莱巡抚，誉卿曾言之
于陞，升遂疏攻誉卿，谓其营求北缺，不欲南迁，为把
持朝政地，并及嘱绍芳事。体仁从中主之，誉卿遂削
籍，绍芳逮问遣戍。十五年，御史刘逵荐刘斯埰、姚思
孝、李汝璨、李清、杨润、宋学显、詹尔选、乔可聘、李右谠、
成勇等，首誉卿。给事中杨枝起荐成勇、詹尔选、姚思
孝、瞿式耜、吴宗周、乔可聘、袁恺、郑之元、宋学显、熊开
元、何楷、吴麟征等亦首誉卿。将起应天府丞，帝复令
核议，竟不果用。福王立，起光禄卿，力辞不赴。国变后，
薙发为僧；久之，卒。